Jevgenij Prigozjin (født 1961, til venstre) og Dmitrij Utkin (født 1970) var blant de ti omkomne etter flystyrten i Russland 23. august 2023. Begge var ledere i den russiske leiehæren Wagner-gruppen.
Flymaskinen som styrtet, var et privatfly for forretningsreiser levert av den brasilianske flyprodusenten Embraer og utstyrt med to jetmotorer fra Rolls Royce.  Foto: Anna Zvereva, mars 2022 
**Flystyrten i Tver oblast** er en flystyrt med privat jetfly som skjedde i det russiske fylket Tver mellom Moskva og St. Petersburg den 23. august 2023. Det er antatt at ti personer omkom. Ifølge russiske luftfartsmyndigheter er lederen Jevgenij Prigozjin og grunnleggeren Dmitrij Utkin av Wagnergruppen blant de omkomne. Styrten skjedde nær småstedet Kuzjenkino i Bologovskij rajon i Tver oblast, et stykke nordvest for dets administrative hovedsete Tver.

Bakgrunn, hendelse og spekulasjoner
-----------------------------------

Det private jetflyet var av typen Embraer Legacy 600 og tok av fra Sjeremetjevo internasjonale lufthavn i den russiske hovedstaden og skulle til St. Petersburg. Alle ombord, tre besetningsmedlemmer og sju passasjer, døde i styrten. Dette er første tilfelle av en dødsulykke med fly i Embraer-ERJ-familien.

En Telegram-kanal tilknyttet Wagner-gruppen rapporterte samme kveld at flyet ble skutt ned av russisk luftvern i Tver-regionen, nord for Moskva. Spekulasjonene om attentat og eksplosjon ved en bombe eller forårsaket av missil fra russiske militære myndigheter fortsatte etter hendelsen.

Jevgenij Prigozjin (født 1961) var russisk oligark og sjef for Wagner-gruppen, et privat selskap av flere tusen leiesoldater som kjemper for russiske interesser i flere internasjonale konfliktområder. Dmitrij Utkin (født 1970) var gruppens militære leder. Også andre i toppledelsen omkom da flyet styrtet i Tver. 

To måneder tidligere, i juni 2023, gjorde Prigozjin opprør mot Russlands militære ledelse. Han sendte en militærkolonne i protest mot Moskva og oppfordret russere til å støtte seg. Prigozjin anklaget blant annet landets forsvarsminister for korrupsjon, manglede styring og å ha beordret et angrep på Wagner-soldater som kjempet på russisk side i landets pågående invasjonskrig i Ukraina. 13 russiske piloter ble drept av Wagner-gruppen. Russlands president Vladimir Putin omtalte Prigozjin som en forræder, men det ble snart inngått en avtale der Prigozjin og leiehæren hans fikk tillatelse til å reise til Belarus etter det angivelige mytteriet eller kuppforsøket.

Omkomne
-------

I følge passasjerlisten befant følgende personer seg om bord:

**Passasjerer**:

* Jevgenij Prigozjin, leder for Wagner-gruppen
* Dmitrij Utkin, grunnlegger av og militær leder i Wagner-gruppen
* Valeri Tsjkalov, leder av Wagners logistikk
* Aleksander Totmin, livvakt for Prigozjin
* Jevgenij Makarjan, livvakt for Prigozjin
* Sergeij Propustin, Wagner-veteran og offiser
* Nikolaij Matusejev, Wagner-veteran og offiser

**Flyets besetning:**

* Aleksej Levsjin, kaptein
* Rustam Karimov, co-pilot
* Kristina Raspopova, flyvertinne

Referanser
----------

1. ↑  Laursen, Henrik Haug (23. august 2023). «Russisk privatfly styrtet - hevder Prigozjin var om bord». *NRK*. Besøkt 23. august 2023.
2. ↑  «Jevgenij Prigozjin døde i flystyrt». *TV2*. 23. august 2023. Besøkt 23. august 2023.
3. ↑  VG.no 24. august 2023: *Wagner-gruppen bekrefter at Prigozjin er død etter flystyrt*
4. ↑  Gardner, Frank; Greenall, Robert; Lukiv, Jaroslav (23. august 2023). «Wagner boss Prigozhin killed in plane crash in Russia». *BBC News* **(engelsk)**.
5. ↑  Tobias Utz (24. august 2023). «Brisante Passagierliste: Ist Prigoschin tot? Flugzeugunglück in Russland». *Münchner Merkur*. Besøkt 24. august 2023.
6. ↑  «Крушение самолёта Пригожина в Тверской области: Прямая трансляция». *tsargrad.tv* **(russisk)**. 23. august 2023. Besøkt 24. august 2023.
7. 1 2 3 4 5 6 7 8  «Russian Offensive Campaign Assessment, A ugust 23, 2023». *understandingwar.org* **(engelsk)**. Institute for the Study of War. Besøkt 24. august 2023.
8. 1 2 3 4 5 6 7 8  Brady Knox (24. august 2023). «Who were the other passengers aboard Prigozhin's crashed plane?». *Washington Examiner* **(engelsk)**. Besøkt 24. august 2023.